SL Uradni list Evropske unije L 72/1

IZVEDBENA UREDBA KOMISIJE (EU) 2016/378

z dne 11. marca 2016

o določitvi izvedbenih tehničnih standardov glede časa, oblike in predloge za predložitev uradnih obvestil pristojnim organom v skladu z Uredbo (EU) št. 596/2014 Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 596/2014 Evropskega parlamenta in Sveta z dne 16. aprila 2014 o zlorabi trga (uredba o zlorabi trga) ter razveljavitvi Direktive 2003/6/ES Evropskega parlamenta in Sveta ter direktiv Sveta in Komisije 2003/124/ES, 2003/125/ES in 2004/72/ES (1) ter zlasti tretjega pododstavka člena 4(5) Uredbe;

ob upoštevanju naslednjega:

(1) Da bi se zagotovila skladnost poročevalskih obveznosti ter zmanjšalo upravno breme za subjekte, za katere veljajo take obveznosti, je treba uskladiti poročevalske obveznosti na podlagi te uredbe in tiste na podlagi Delegirane uredbe Komisije, ki bo sprejeta v skladu s tretjim pododstavkom člena 27(3) Uredbe (EU) št. 600/2014 Evropskega parlamenta in Sveta (2).

(2) Da bi lahko pristojni organi in Evropski organ za vrednostne papirje in trge (v nadaljnjem besedilu: ESMA) zagotovili kakovost podatkov in učinkovito spremljanje trgov, bi bilo treba zavoljo povezanosti trgov pristojnim organom in ESMA omogočiti, da hitro prejemajo popolna obvestila v zvezi z vsakim trgovalnim dnevom.

(3) Za učinkovito uporabo podatkov s strani pristojnih organov, bi se morale za predložitve uradnih obvestil o finančnih instrumentih uporabljati skladne predloge in oblika. K temu bi prispevalo tudi spoštovanje zadevnih mednarodnih standardov v zvezi s podrobnostmi, ki se morajo vključiti v ta uradna obvestila.

(4) Ta uredba temelji na osnutkih izvedbenih tehničnih standardov, ki jih je ESMA predložila Komisiji.

(5) ESMA je o osnutkih izvedbenih tehničnih standardov, na katerih temelji ta uredba, opravila javna posvetovanja, analizirala morebitne z njimi povezane stroške in koristi ter zaprosila za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (3).

(6) Da bi zagotovili nemoteno delovanje finančnih trgov, bi morala ta uredba začeti veljati čim prej, določbe iz te uredbe pa bi morale veljati od istega datuma kot tiste iz Uredbe (EU) št. 596/2014 –

SPREJELA NASLEDNJO UREDBO:

Člen 1

1. Mesto trgovanja z uporabo avtomatiziranih postopkov vsak dan, ki je odprt za trgovanje, najpozneje do 21:00 po srednjeevropskem času svojemu pristojnemu organu v skladu s členom 4(1) Uredbe (EU) št. 596/2014 predloži obvestila o vseh finančnih instrumentih, za katere je bil na ta dan pred 18:00 po srednjeevropskem času prvič vložen zahtevek za uvrstitev v trgovanje, ki so bili prvič uvrščeni v trgovanje ali s katerimi se je prvič trgovalo na navedenem mestu trgovanja, vključno z naročili in ponudbami, oddanimi prek njegovega sistema, oziroma o vseh finančnih instrumentih, s katerimi se je nehalo trgovati ali ki niso več uvrščeni v trgovanje na mestu trgovanja.

2. Mesto trgovanja obvestila o finančnih instrumentih, za katere je bil prvič vložen zahtevek za uvrstitev v trgovanje, ki so bili prvič uvrščeni v trgovanje ali s katerimi se je prvič trgovalo na navedenem mestu trgovanja, vključno z naročili in ponudbami, oddanimi prek njegovega sistema, oziroma o finančnih instrumentih, s katerimi se je nehalo trgovati ali ki niso več uvrščeni v trgovanje na mestu trgovanja po 18:00 po srednjeevropskem času, pristojnemu organu z uporabo avtomatiziranih postopkov predloži naslednji dan, ki je odprt za trgovanje, najpozneje do 21:00 po srednjeevropskem času.

3. Pristojni organi v skladu s členom 4(2) Uredbe (EU) št. 596/2014 vsak dan najpozneje do 23:59 po srednjeevropskem času organu ESMA z uporabo avtomatiziranih postopkov in varnih elektronskih komunikacijskih kanalov med njimi in ESMA posredujejo obvestila iz odstavkov 1 in 2.

Člen 2

Vse podrobnosti, ki se vključijo v obvestila v skladu s členom 4(1) in (2) Uredbe (EU) št. 596/2014, se predložijo v skladu s standardi in obliko, določeno v Prilogi k tej uredbi, v elektronskem in strojno berljivem formatu ter na splošni XML predlogi v skladu z metodologijo ISO 20022.

Člen 3

Ta uredba začne veljati dan po objavi v Uradnem listu Evropske unije.

Uporablja se od 3. julija 2016.

Ta uredba je v celoti zavezujoča in se neposredno uporablja v vseh državah članicah. V Bruslju, 11. marca 2016 Za Komisijo Predsednik Jean-Claude JUNCKER

(1) UL L 173, 12.6.2014, str. 1.

(2) Uredba (EU) št. 600/2014 Evropskega parlamenta in Sveta z dne 15. maja 2014 o trgih finančnih instrumentov in spremembi Uredbe (EU) št. 648/2012 (UL L 173, 12.6.2014, str. 84).

(3) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).